**Prihodnost Novega mesta je že digitalna**

Mag. Gregor Macedoni, župan Mestne občine Novo mesto

Oktobra lani sem imel na mednarodnem forumu županov priložnost prisluhniti živi legendi svetovne arhitekture in urbanizma lordu Normanu Fosterju. Mož, ki je v zadnjih letih zaznamoval urbanistični razvoj številnih svetovnih metropol, kot so New York, London, Tokio, Berlin, Madrid, Barcelona in še mnogih drugih, je v Ženevi razmišljal o prihodnosti mest v luči epidemije koronavirusa in podnebnih sprememb.

Lord Foster ne pričakuje, da bo aktualna epidemija razvoj mest postavila na glavo, bo pa gotovo vzpodbudila in pohitrila nekatere procese, ki so se začeli že prej in bi se slej kot prej odvili tudi brez virusa. Svojo tezo je pojasnil z zgodovinskim preletom razvoja Londona, kjer je velikemu požaru leta 1666 sledila revolucija protipožarne gradnje, izbruhu kolere v 19. stoletju razvoj kanalizacijske infrastrukture, boju proti tuberkulozi pa je sledil razcvet modernizma z velikimi okni, terasami, svetlobo, belino in čistočo. Eden največjih urbanistov našega časa je prepričan, da so bili omenjeni izjemni dogodki samo sprožilci neizogibnega.

Če to prenesemo na današnji čas, je po njegovem jasno, da bo epidemija povod za še večje poudarjanje, predvsem pa zelo konkretno ukrepanje na področjih trajnostne mobilnosti in digitalnega razvoja.

***Elektronske vloge in parkirnine ter daljinsko upravljanje infrastrukture***

Nekaj rezultatov digitalnega razvoja Novega mesta v zadnjih letih smo že uspešno integrirali v vsakdanjik ključnih uporabnikov naših storitev – občanov. Ti imajo na voljo elektronske vloge, pri čemer smo bili pri uvedbi med prvimi občinami v Sloveniji. Novomeščani lahko tako preko portala <https://www.vep.si/> oddajo več kot deset različnih elektronskih vlog, za njihovo izpolnjevanje pa potrebujejo samo kvalificirano digitalno potrdilo in elektronsko pošto.

Poleg tega že nekaj časa omogočamo plačevanje parkirnine z sms sporočili ali z uporabo mobilne aplikacije, z digitalnim daljinskim upravljanjem pa si pomagamo na področjih vodooskrbe in energetske učinkovitosti javnih objektov.

***E-oskrba za zaščito najbolj ranljivih***

Pomemben poudarek pri razvoju digitalizacije naših storitev je skrb za ranljive skupine. Tako smo na primer na področju skrbi za starejše, invalide in težje bolnike uvedli tako imenovano e-oskrbo. Osnovni namen socialno varstvene storitve varovanja na daljavo je zagotavljanje čimbolj samostojnega in varnega bivanja na domu vsem, ki pri tem potrebujejo pomoč in podporo. Ta namreč s celodnevno asistenco strokovnega osebja prek asistenčnega klicnega centra omogoča pomoč na daljavo, ko jo posameznik potrebuje. Tehnologija omogoča povezavo osebnega telefonskega alarma, ki učinkovito podpira bivanje starejših, invalidov, bolnikov s kroničnimi boleznimi oziroma bolnikov po težjih operativnih posegih ter oseb z demenco pri samostojnejšem bivanju na njihovem domu. Omogoča enostaven in hiter klic na pomoč v primeru padca, nenadne slabosti, duševnih stisk ali osamljenosti ter organizacijo ustrezne pomoči 24 ur na dan, ob tem pa tudi stalno povezavo s svojci in centrom za pomoč na daljavo, kjer je na voljo usposobljeno medicinsko osebje.

Na domu uporabnika se enostavno in brez dodatnih posegov namesti posebna oprema, ki omogoča hiter in enostaven klic na pomoč v asistenčni center. Uporabnik klic sproži z enostavnim pritiskom na gumb naprave ali preko daljinskega prožilca klica. Na ta način lahko živi aktivno in varno v svojem domu, ne da bi ga skrbelo, kdo mu bo pomagal, če bo potreboval pomoč, razbremenjuje pa tudi svojce v skrbi za svoje najbližje. Posebna dodana vrednost pa je, da rešitev vključuje tudi sodobno senzorsko opremo, ki omogoča, da se obvestilo v asistenčnem centru in pri svojcih sproži tudi v primeru, ko uporabnik sam ne more pritisniti na gumb, kar je še posebej pomembno v primerih nenadne slabosti, nezavesti ali padca uporabnika. Zato z E-oskrbo postane življenje lažje za vso družino, tudi za svojce, ki jih v času odsotnosti bremeni skrb za najbližje. Upravičencem iz naše občine pa pri vzpostavitvi sistema pomagamo s subvencijo.

***Mesta kot generator trajnega in digitalnega razvoja***

Generatorji pametnega razvoja smo in bomo mesta, pri tem pa se moramo zavedati specifik našega okolja, v katerem po številu prebivalcev v svetovnem merilu za »pravo« mesto štejemo samo največje slovensko mesto, Ljubljano, in pogojno še Maribor. Ostala mesta nimamo zadostne kritične mase uporabnikov za večino že uveljavljenih sistemov in platform s področja pametnih mest, zato je edina rešitev povezovanje tako na nivoju mestnih občin s primerljivimi izzivi kot tudi povezovanje z manjšimi sosednjimi občinami, ki naravno gravitirajo k urbanim pokrajinskim središčem.

Eden ključnih predpogojev za digitalno nadgradnjo je seveda zagotovitev financiranja, kjer mestne občine računamo na državna in evropska razvojna sredstva.

***Enotna platforma SITIUM***

Primer uspešnega sodelovanje več slovenskih mest je projekt SITIUM, s katerim želimo občanom več občin v bližnji prihodnosti zagotoviti digitalni dostop do javnih storitev. Mestne občine Novo mesto, Nova Gorica in Kranj so leta 2018 na skupnem javnem naročilu izbrale konzorcij inovativnih slovenskih podjetij za izvedbo sistema Enotne mestne kartice. Od takrat dalje s partnerji snujemo platformo SITIUM in skozi proces digitalizacije razmišljamo o vseh javnih podsistemih, ki bodo združeni koristili tako našim občanom, obiskovalcem občine kot tudi turistom. Končni rezultat javnega naročila je trenutno v fazi prototipa in bo omogočal plačevanje osnovnih javnih storitev občine – ob prvi objavi platforme SITIUM predvsem parkiranje in javni potniški prevoz, v prihodnosti pa je sistem možno smiselno nadgrajevati s številnimi področji, kot so knjižnične storitve, promet in mobilnost, javni potniški prevoz, široka paleta družbenih dejavnosti (npr. vstop na športne/kulturne prireditve, turizem ipd.), e-identiteta občanov, okoljska senzorika (npr. kakovost zraka) itd.

***Pametna mobilnost***

Kot sem nakazal uvodoma, se digitalni razvoj največkrat prepleta z rešitvami trajnostne mobilnosti. Po uspešnem zagonu avtomatiziranega sistema izposoje koles GONM, električnih prevozov za starejše (RUDI) in po mestnem jedru (LEON), načrtujemo uvedbo sistema souporabe vozil. Intenzivno raziskujemo prihodnost sistema prevozov na klic z električnimi vozili, ki bi dopolnila prazen prostor, ki ga sedaj krajevno in časovno ne zmore pokrivati linijski mestni avtobusni prevoz. Zadnje področje, na katerem intenzivno delamo, je tudi napredno spremljanje prometnih tokov (s pomočjo IoT senzorike). Za nami so testni projekti za spremljanje zasedenosti parkirišč in merjenja hitrosti, sedaj pa smo pripravljeni na naslednjo stopnjo razvoja, kjer želimo celovito spremljati tokove mobilnosti predvsem v urbanem delu občine. Naš cilj je postaviti robusten sistem za spremljanje mobilnosti ter analizo podatkov.

***Proti cilju s smiselnim dopolnjevanjem sistemov v korist občanov***

Ko potegnemo črto, ne moremo mimo dejstva, da pametnega mesta ali skupnosti ne naredi ena rešitev, ampak interakcija med različnimi med seboj povezanimi rešitvami, ki so plod sodelovanja različnih partnerjev. V viziji razvoja, ki smo jo določili v osrednjem strateškem dokumentu Mestne občine Novo mesto, smo v skladu s to usmeritvijo zapisali, da bomo gradili sisteme, ki se smiselno dopolnjujejo v korist občanov. Pri tem pa želimo zajeti vsa področja: od plačevanja parkirnine, vlog občanov v občinskih postopkih, storitve javnih prevozov in drugih sistemov mobilnosti, e-izposoje v knjižnici in še bi lahko naštevali. Prihodnost je že in bo digitalna.